**Kort skrivevejledning til klummer i Økologi & Erhverv**

Bemærk at den samlede længde helst skal være max 3200 enheder med mellemrum.

Husk, at generelt bør en artikel være praktisk rettet mod landmanden og handle om faglige tiltag og råd, han/hun kan bruge på bedriften her og nu. Og skriv korte, letforståelige sætninger.

* **Længde**: Ca. 3.200 anslag inkl. mellemrum. Det er ca. 1 A4 side
* **Rubrikken** (overskriften): 30-50 enheder. Rubrikken skal være en ultrakort fremstilling af artiklens vigtigste budskab udtryk som et aktivt udsagn. Det vil sige, du må ikke kunne sætte ”om” foran. Altså helst ikke: ”Forskning i svins rodeadfærd” men meget bedre ” Øko-svin får ikke dækket deres rode-behov.”
* **Underrubrikken** – den korte fremhævede intro lige under overskriften - skal udbygge rubrikkens budskab og være så konkret som mulig. To, max tre sætninger. Ca. 150-175 enheder
* **Brødtekst**: Selve artiklens tekst underopdeles i to til tre afsnit med en mellemrubrik over
* Artiklen skal være **nyhedsvinklet**. Det indebærer, at man fortæller det mest vigtige og interesse-vækkende først. Start altid artiklen med et opsummerende/konkluderende afsnit.
* Gå direkte på emnet og resultaterne fra artiklens start. Drop de fleste af de ofte alt for mange for-udsætninger og forbehold . De er mest relevante for forskerne - ikke for landmanden. Det er således ikke nogen særlig interessant nyhed, at der har været holdt en workshop. Men det kan være interessant, hvad der blev sagt, besluttet eller talt om på workshoppen.
* **Mellemrubrik**: Mellemoverskrift nede i teksten 1-2 stk. op til max 30 enheder
* **Forfatter** angives således: *Seniorforsker Mette Kløvereng, AU Foulum*. Helst kun én.
* **Sluttekst**: Til slut skal der for alle Organic RDD projekter stå flg.:  
  Projektet XXXX er en del af Organic RDD 2- programmet, som koordineres af ICROFS   
  (Internationalt Center for Forskning i Økologisk Jordbrug og Fødevaresystemer). Det har fået tilskud fra Grønt Udviklings- og Demonstrationsprogram (GUDP) under Miljø- og Fødevareministeriet.
* **Foto**: Husk at medsende et portrætfoto i god opløsning til tryk (> 300 kb) Artiklen opdeles i underafsnit, fx 3-4 der hver består af cirka 800-1000.

Find evt. inspiration til forskningsfaglig formidling f.eks. her: http://formidling.blogspot.com/